

**24. PIKIN FESTIVAL ŽE NAJAVIL TEMO IN ČASTNO POKROVITELJICO
V Velenju bodo Pike in gusarji krepili telo in duha**

**Velenje, 2. julija 2013 – 24. Pikin festival, največji otroški festival v Sloveniji, bo letos potekal od 22. do 28. septembra 2013 pod razgibanim sloganom Zdrav duh v zdravem telesu – po Pikino! Znana je tudi častna pokroviteljica, najuspešnejša slovenska smučarska tekačica vseh časov, Petra Majdič. Organizatorji Pikinega festivala so za šole in vrtce, ki predstavljajo glavnino obiskovalcev festivala v dopoldanskem času, že pripravili kakovosten program gledaliških, lutkovnih in plesnih predstav za mlajše občinstvo, prav tako pa že pospešeno pripravljajo vse aktivnosti, ki so na TRC Jezero v Velenju brezplačno na voljo vsem obiskovalcem festivala.**

Tema letošnjega festivala Zdrav duh v zdravem telesu – po Pikino! bo tako spodbudila zdrav razvoj gusarskih mišic in pikastih domišljijskih spretnosti. Prvinski namen festivala je, da v vsakem od nas prebudi otroški svet domišljije, kjer ni nič nemogoče in prav vsak zmore vse. Pomemben del vsakdana zajema tudi gibanje, kar bo s svojim pokroviteljstvom potrdila tudi vrhunska slovenska športnica Petra Majdič.

Razgibavali pa ne bomo le teles, temveč tudi duha, saj je kulturna vzgoja tesno povezana z osnovno dejavnostjo festivala. Tako šole kot vrtci, družine in vsi ostali obiskovalci potrjujejo, da je festival edinstvena priložnost za neposredno doživljanje družbe, kulture, umetnosti in gibanja v enem zamahu. Organizatorji program festivala skrbno gradijo v skladu z vzgojno-učnimi načrti in vsebine sistematično združujejo v celovito, nepozabno doživetje za vse starostne skupine obiskovalcev. Že lani se je Pikino mesto iz glavne ulice razširilo na sedem umetniških četrti: Gledališko, Likovno, Plesno, Glasbeno, Filmsko, Muzejsko in Knjižno četrt. Vsaka od njih bo letos v svojih hišicah ponujala zanimiv program različnih aktivnosti, ki sovpadajo z njeno vsebino. Na različnih prizoriščih po mestu bo v okviru Pikinega festivala na ogled kar 10 razstav, odvil se bo Pikin pohod, jadralna regata, Pikina mini avantura, različna tekmovanja in še in še.

Na temo festivala že poteka fotografski natečaj, v katerem lahko sodelujejo vsi otroci, ki še obiskujejo osnovno šolo ali vrtec. Pod sloganom Novo sonce – Pika pomaga bo tudi letos v tednu festivala potekala tradicionalna humanitarna akcija. Pika bo tokrat zbirala sladkarije za prijatelje in jih preko paketov prve pomoči Rdečega križa podarila otrokom. Obiskovalci festivala bodo tako lahko odstopili nekaj sladkega prijatelju, ki si tega ne more privoščiti in ga na ta način po Pikino razveselili.

Organizator Festival Velenje, pokroviteljica Mestna občina Velenje ter soorganizatorji in partnerji Pikinega festivala tudi v letu po partnerstvu v Evropski prestolnici kulture ohranjajo bogastvo in pestrost programske ponudbe festivala. Program 24. Pikinega festivala, vse novice in zanimivosti v zvezi z njim, bodo redno objavljene na spletni strani [www.pikinfestival.si](http://www.pikinfestival.si).

- Konec -

**Več informacij:**
Barbara Pokorny, 041 535 567, 03/898 25 71, www.pikinfestival.si